קייטי הוף
ביוגרפיה

קייטי הוף נולדה בפאלו אלטו, קליפורניה. היא עברה עם משפחתה לטוסון מרילנד בשנת 2003. היא התאמנה במועדון השחייה של צפון בולטימור תחת הדרכתו של המאמן בוב באומן לצידו של מייקל פלפס.
באולימפיאדת אתונה (2004) סיימה הוף במקום ה-7 במשחה ל-200 מטר מעורב אישי בתוצאה של 2:13.97 דקות, אחרי המנצחת יאנה קלוצ'קובה מאוקראינה (2:11.14 דקות). בשלב חצי הגמר היא שחתה את המשחה בתוצאה של 2:13.60 דקות. במשחה ל-400 מטר מעורב אישי היא סיימה במקום ה-17 בתוצאה של 4:47.49 דקות.
באליפות העולם בשחייה שנערכה במונטריאול, קנדה בשנת 2005 זכתה הוף ב-3 מדליות זהב. במשחה ל-200 מטר מעורב אישי בשיא תחרות חדש של 2:10.41 דקות, לפני קירסטי קובנטרי מזימבבואה (2:11.13 דקות) ולארה קארול מאוסטרליה 2:13.32 דקות, במשחה ל-400 מטר מעורב אישי בשיא תחרות נוסף בתוצאה של 4:36.07 דקות, לפני קובנטרי (4:39.72 דקות) ובת ארצה קייטלין סנדנו (4:40.85 דקות) ומדליית זהב שלישית במשחה שליחות 4x200 מטר חופשי בשיא תחרות שלישי של 7:53.70 דקות, לפני אוסטרליה (7:54.06 דקות) וסין (7:57.29 דקות).
באליפות הפאן פסיפיק בשחייה שנערכה בוויקטוריה, קנדה 2006 זכתה הוף ב-3 מדליות זהב. במשחה ל-200 מטר חופשי (1:58.02 דקות), במשחה ל-400 מטר מעורב אישי (4:36.82 דקות) ובמשחה שליחות 4x200 מטר חופשי (7:54.62 דקות). בנוסף, היא זכתה בשתי מדליות כסף במשחה ל-400 מטר חופשי (4:07.98 דקות) ובמשחה ל-200 מטר מעורב אישי (2:11.51 דקות).
באליפות העולם בשחייה שנערכה במלבורן, אוסטרליה בשנת 2007 זכתה הוף שוב באותן 3 מדליות זהב, תוך כדי שבירת שני שיאי עולם חדשים ושיא תחרות חדש. במשחה ל-200 מטר מעורב אישי בשיא תחרות חדש של 2:10.13 דקות, לפני קובנטרי (2:10.76 דקות) וסטפני רייס מאוסטרליה (2:11.42 דקות), במשחה ל-400 מטר מעורב בשיא עולם חדש של 4:32.89 דקות, לפני יאנה מארטינובה מרוסיה (4:40.14 דקות) ורייס (4:41.19 דקות) ומדליית זהב שלישית במשחה שליחות ל-4x200 מטר חופשי בשיא עולם חדש של 7:50.09 דקות, לפני גרמניה (7:53.82 דקות) וצרפת (7:55.96 דקות).
אל אולימפיאדת בייג'ינג (2008) הגיעה הוף כאלופת עולם ומועמדת להיות השחיינית המעוטרת ביותר, ב-6 משחים. כחודש לפני המשחקים האולימפיים במסגרת המבחנים האמריקאים לאולימפיאדה היא החזירה לעצמה את השיא העולמי במשחה ל-400 מטר מעורב אישי כשקבעה תוצאה של 4:31.13 דקות והוכיחה שהיא נימצאת בכושר מצוין. במשחקים עצמם היא זכתה ב-3 מדליות בלבד ואף לא מדליית זהב אחת. מדליית כסף במשחה ל-400 מטר חופשי בתוצאה של 4:03.29 דקות, אחרי רבקה אדלינגטון מבריטניה (4:03.22 דקות) ולפני ג'ואן ג'קסון אף היא מבריטניה (4:03.52 דקות). שתי מדליות ארד במשחה ל-400 מטר מעורב אישי בתוצאה של 4:31.71 דקות, אחרי רייס שקבעה שיא עולם חדש של 4:29.45 דקות וקובנטרי שאף היא שיפרה את השיא העולמי של הוף (4:29.89 דקות) ובמשחה שליחות 4x200 מטר חופשי בתוצאה של 7:46.33 דקות, אחרי אוסטרליה שקבעה שיא עולם חדש של 7:44.31 דקות וסין (7:45.93 דקות), ארבע הקבוצות הראשונות שיפרו את השיא העולמי הקודם. היא סיימה במקום הרביעי הן במשחה ל-200 מטר חופשי בתוצאה של 1:55.78 דקות והן במשחה ל-200 מטר מעורב אישי בתוצאה של 2:10.68 דקות ובמקום ה-11 במשחה ל-800 מטר חופשי בתוצאה חלשה עבורה של 8:27.78 דקות.
לאחר מנוחה מאימונים ותחרויות, במבחנים האמריקאים לאליפות העולם בשחייה שנערכה ברומא, איטליה בשנת 2009 סיימה הוף רק במקום השישי במשחה ל-400 מטר חופשי ובמקום השמיני במשחה ל-200 מטר חופשי, והחליטה לפרוש מיתר המשחים ולא הצליחה להתברג.
באליפות הפאן פסיפיק בשחייה שנערכה באירווין, ארצות הברית באוגוסט 2010 זכתה הוף במדליית זהב במשחה שליחות 4x200 מטר חופשי (7:51.21 דקות).
באליפות העולם בשחייה שנערכה בשאנגחאי, סין בשנת 2011 זכתה הוף במדליית זהב במשחה שליחות 4x200 מטר חופשי בתוצאה של 7:46.14 דקות, לפני אוסטרליה (7:47.42 דקות) וסין (7:47.66 דקות) כשחיינית שלישית היא קבעה תוצאה ב"זינוק שליחות" של 1:57.41 דקות. נוסף לכך, היא סיימה במקום שביעי במשחה ל-400 מטר חופשי בתוצאה של 4:08.22 דקות. בשלב המוקדמות היא קבעה תוצאה של 4:07.93 דקות.